**ΟΔΗΓΟΣ ΥΛΟΠΟΙΗΣΗΣ ΤΗΣ ΔΙΑΔΙΚΑΣΙΑΣ ΕΚΚΑΘΑΡΙΣΗΣ ΠΛΗΡΩΜΗΣ ΚΑΙ ΔΙΚΑΙΟΛΟΓΗΤΙΚΩΝ ΓΙΑ ΤΗΝ ΑΠΟΖΗΜΙΩΣΗ ΔΙΚΗΓΟΡΩΝ ΝΟΜΙΚΗΣ ΒΟΗΘΕΙΑΣ (ΆΡΘΡΟ 69 Ν 5016/2023)**

**Α. ΠΡΟΫΠΟΘΕΣΕΙΣ**

**Α1.** Οι δικαιούχοι δικηγόροι πρέπει να έχουν ψηφιακή υπογραφή. (Οι δικηγόροι έχουν τη δυνατότητα να αποκτήσουν ψηφιακή υπογραφή, υποβάλλοντας αίτηση μέσω του portal.olomeleia.gr, από το menu «**ΨΗΦΙΑΚΕΣ ΥΠΟΓΡΑΦΕΣ» 🡪 «Αίτηση χορήγησης ψηφιακού πιστοποιητικού»**. Η διαδικασία της έκδοσης ολοκληρώνεται εντός 48 ωρών το μέγιστο.)

**A2.** Οι δικαιούχοι δικηγόροι πρέπει να συγκεντρώσουν όλα τα δικαιολογητικά που αφορούν περαιωμένες υποθέσεις (ΕΙΔΙΚΑ ΓΡΑΜΜΑΤΙΑ ΝΟΜΙΚΗΣ ΒΟΗΘΕΙΑΣ 2019-2022) και να τα αποστείλουν στα δικαστήρια, ώστε να προωθηθούν στο ΤΑΧΔΙΚ.

**Α3**. Τα τιμολόγια που έχουν εκδοθεί μετά τη δημοσίευση του άρθρου 69 ν. 5016/2023 (4.2.2023), **θα πρέπει να ακυρωθούν, προκειμένου να καταβληθεί αμοιβή με τη διαδικασία ανεξόφλητων γραμματίων για τα οποία δεν έχει εκδοθεί τιμολόγιο**.

**ΠΡΟΣΟΧΗ: Δεν εκδίδουμε κανένα τιμολόγιο. Τα τιμολόγια για τις υποθέσεις που έχουν σταλεί τα δικαιολογητικά θα εκδοθούν αμέσως μετά την είσπραξη της αποζημίωσης**, **τα οποία διαβιβάζονται εντός προθεσμίας δεκαπέντε (15) ημερών με ηλεκτρονικά μέσα στο ΤΑ.Χ.ΔΙ.Κ., όταν αυτά εκδίδονται ηλεκτρονικά μέσω της Ανεξάρτητης Αρχής Δημοσίων Εσόδων (Α.Α.Δ.Ε.) ή, σε διαφορετική περίπτωση, προσκομίζονται τα πρωτότυπα στο ΤΑ.Χ.ΔΙ.Κ.**, το οποίο προβαίνει στην απόδοση του συνόλου των εισφορών και των κρατήσεων, καθώς και του φόρου που αντιστοιχεί στην αποζημίωση που καταβλήθηκε.

**Β. ΔΙΑΔΙΚΑΣΙΑ ΣΤΟ ΟΠΣ ΟΛΟΜΕΛΕΙΑΣ**

**Β.1 ΕΛΕΓΧΟΣ ΑΝΕΞΟΦΛΗΤΩΝ ΓΡΑΜΜΑΤΙΩΝ**

Ο δικηγόρος εισέρχεται στο [portal.olomeleia.gr](https://accounts.olomeleia.gr/) με τους κωδικούς του και από το menu «**ΝΟΜΙΚΗ ΒΟΗΘΕΙΑ» 🡪** **«Ανεξόφλητα Γραμμάτια 2019-2022 άρθρο 69 ν. 5016/2023»** εμφανίζεται η λίστα στην οποία εμπεριέχονται:

**α) Ανεξόφλητα γραμμάτια στα οποία ο δικηγόρος έχει εκδώσει τιμολόγιο έως και 04/02/2023** (ημερομηνία έκδοσης του ν.5016/2023) και

**β) Ανεξόφλητα γραμμάτια στα οποία δεν έχει εκδώσει τιμολόγιο**.

(**Διευκρινίζουμε ότι δικαίωμα για αποζημίωση έχουν τα ανεξόφλητα γραμμάτια για τα οποία ο δικηγόρος έχει προσκομίσει τα απαραίτητα δικαιολογητικά. Ο δικηγόρος έχει δικαίωμα να καταθέσει τα δικαιολογητικά έως τη Πέμπτη 20 Απριλίου 2023 , για να συμπληρωθούν για την πληρωμή.)**

Στη λίστα των Ειδικών Γραμματίων Νομικής βοήθειας που θα εμφανιστεί, ο δικηγόρος πρέπει να ενημερώσει, πατώντας την επιλογή της «εξαίρεση» στην πρώτη στήλη της ειδικής φόρμας, για τα γραμμάτια που **ΔΕΝ ΔΙΚΑΙΟΥΤΑΙ** να αποζημιωθεί.

**Β.2 ΗΛΕΚΤΡΟΝΙΚΗ ΕΚΔΟΣΗ ΥΠΕΥΘΥΝΗΣ ΔΗΛΩΣΗΣ**

Μετά τον πλήρη έλεγχο και την ολοκλήρωση των καταχωρίσεων ο δικηγόρος εισέρχεται στη δεύτερη επιλογή και από το menu «**ΝΟΜΙΚΗ ΒΟΗΘΕΙΑ» 🡪** **«Έκδοση Υπεύθυνης Δήλωσης άρθρο 69 Ν.5016/2023»**, εμφανίζεται μια υπεύθυνη δήλωση με όλα τα στοιχεία του δικαιούχου δικηγόρου προσυμπληρωμένα, έχοντας παράλληλα ο δικηγόρος τη δυνατότητα να διορθώσει ή να καταχωρίσει τον λογαριασμό του IBAN, καθώς και να κλικάρει την επιλογή με ή χωρίς ΦΠΑ ως εξής: «Δικαιούμαι/ δεν δικαιούμαι απαλλαγής ΦΠΑ».

Ο δικηγόρος ελέγχει τα στοιχεία και δίνει την εντολή για δημιουργία της υπεύθυνης δήλωσης. Εάν γίνει κάποια αλλαγή στοιχείων στην περίπτωση Β1 η διαδικασία έκδοσης Υπεύθυνης Δήλωσης επαναλαμβάνεται για να συμπεριλάβει τις αλλαγές. Στη συνέχεια, ο δικηγόρος κατεβάζει την Υπεύθυνη Δήλωση στον υπολογιστή του σε μορφή pdf, την οποία οφείλει να υπογράψει ψηφιακά.

**Β.3 ΑΝΑΡΤΗΣΗ ΔΙΚΑΙΟΛΟΓΗΤΙΚΩΝ**

Στο menu **«ΝΟΜΙΚΗ ΒΟΗΘΕΙΑ» 🡪 «Ανάρτηση δικαιολογητικών»**, ο δικηγόρος αναρτά την ψηφιακά υπογεγραμμένη Υπεύθυνη Δήλωση και την πρώτη σελίδα βιβλιαρίου τράπεζας ή της απεικόνισης μέσω λογαριασμού ηλεκτρονικής τραπεζικής ή άλλο σχετικό έγγραφο. Το σύστημα ελέγχει τη γνησιότητα της ψηφιακής υπογραφής και σε περίπτωση εγκυρότητάς της την αποδέχεται.

**Β.4 ΠΡΟΘΕΣΜΙΕΣ**

Ο δικηγόρος θα έχει τη δυνατότητα να ολοκληρώσει τις προβλεπόμενες από τον νόμο ενέργειες **έως τη Πέμπτη 20 Απριλίου 2023 και ώρα 24:00**.

Μετά το πέρας της προθεσμίας ενημέρωσης και ανάρτησης των δικαιολογητικών στην πλατφόρμα ΟΠΣ Ολομέλειας, ο Δικηγορικός Σύλλογος εντός 24 ωρών (**την Παρασκευή 21 Απριλίου 2023)** θα αποστείλει ηλεκτρονικά στο ΤΑΧΔΙΚ τον πίνακα δικαιούχων και οφειλόμενων αποζημιώσεων μαζί με τα συνημμένα δικαιολογητικά για κάθε δικαιούχο δικηγόρο ξεχωριστά.